समस्या बन गई है महंगाई : मनमोहन  
लोकसभा में राष्ट्रपति के अभिभाषण पर बहस का जवाब देते हुए मनमोहन ने कहा कि सरकार महंगाई से लड़ना चाहती है, लेकिन विकास की कीमत पर नहीं।
प्रधानमंत्री मनमोहन सिंह ने महंगाई पर चिंता जताते हुए कहा है कि पिछले 18 महीनों में ये समस्या बन गई है। लोकसभा में राष्ट्रपति के अभिभाषण पर हुई बहस का जवाब देते हुए मनमोहन सिंह ने कहा कि सरकार महंगाई से लड़ना चाहती है, लेकिन विकास की कीमत पर नहीं।  उन्होंने कहा कि सरकार महंगाई दर को 7 फीसदी पर जल्द लाने में कामयाब होगी। उन्होंने यह भी कहा कि दूरसंचार घोटाले का सच सामने लाने के लिए उनकी सरकार सभी जांच एजेंसियों की पूरी मदद करेगी।  प्रधानमंत्री ने कहा कि कॉमनवेल्थ खेलों में हुए घोटाले में जो भी दोषी होगा, उसे बख्शा नहीं जाएगा। प्रधानमंत्री ने कहा, मैं सदन को आश्वस्त करता हूं कि सार्वजनिक जीवन को स्वच्छ बनाने के लिए हम कोई कसर बाकी नहीं रखेंगे।